ነገር ግን፣ ይኸ የግርማ ሥራ ማከያ ከኾናቸው ሥራዎች፣ ከአምሳሉ አክሊሉ Amharic-English (1979, ኹለት የተሻሻሉ እትሞች፣ 381 ገጾች፥ 1996፥ 2003) እና ከWolf Leslau Concise Amharic-English/English-Amharic (538 ገጾች 1976) Dictionaries በመጠኑ እምብዛም አይተናነስም። በጊዜያቸው የተሰናዱበት ዓላማ አንደኛው ለኹለተኛ ደረጃ ተማሪዎችና ከዚያም በላይ ላሉቱ ሲኾን፣ ሌላኛው ደግሞ ኋላ ላይ ተሻሽሎ በታተመበት መልክ ወጣ እንጂ፣ ፊት ሲዘጋጅ ወዳገራችን ይመጡ የነበሩትን የሰላም ጓዶች ዐማርኛን ለማስተማር ተብሎ ነበር። ከነዚህ ሥራዎች የግርማ የሚለየው በብዙ መንገድ ነው፤ አደረጃጀቱም ብቻ አይዶለም፤ ቃላቱ፣ በጥንቃቄ የተመረጡና የተነቀሱ፣ ወዝና ረዴት ያላቸው ቄንጠኛ ቃላት በመኾናቸው ጭምር እንጂ። በዚህ ላይ ዐውዳዊ ነው። ከምጥንና ክት አተረጓጐም ጋር። ሌላው የሚለዩበት፣ እነዚያኛዎቹ ለማንም ማንም ዐማርኛን ኾነ እንግሊዝኛን መማር ለሚሻ ዅሉ መኾን ይችላሉ፤ ይኸ ግን ላላፊ አግዳሚው አይኾንም። የቃላትን ጣምና ምረር ለቀመሰ ነው። ምዑዝና ጥዑም የኾኑ ቃላትን ለሚሻ ለዚያ ሰው። ባይኑም፥ በዦሮውም ቃላትን ለሚያጣጥመው ለዚያ ሰው ናት። እርግጥ፣ እነዚያ የያዙት የቃላት መጠን በጣም ብዙ ነው። እንደገናም፣ ግርማ እንደ ባለቅኔ፣ ለቃላቱ የሚጠበብና የሚጨነቅ፣ ቃላት ሒወት እንዳላቸው ቢጤ ደም እንደሚረጩ ዐይነት፣ የሚጠበብላቸው የሚሳሳላቸው ይመስላል። ያለወጉ፥ ያለሥራቱ እንዳይውሉ። ግርማ ግን ባለቅኔ የማያደርገውን ያደርጋል፤ መልክአ ፊደላቱንም ጭምር ይጠነቅቃል። ለሕግ ይገዛል። እሱ የመዝገበ-ቃል ሰው ነዋ! የፍቅር ሥራ!
